open-index/open-wikipedia-markdown huggingface dataset:
Tokio Hotel

**Tokio Hotel** is 'n musiekgroep wat in 2001 in Maagdenburg (Duitsland) gestig is. Hul naam was voorheen **Devilish**. Die identiese tweeling Bill en Tom Kaulitz, wat die groep begin het, het al reeds op die ouderdom van sewe begin liedjies skryf en al begin droom daarvan om eendag die musiekindustrie binne te tree. Op twaalf het die broers hul eerste treë na roem gegee toe hulle Gustav Schäfer en Georg Listing ontmoet en Devilish gestig het. Hulle het by klein geleenthede in Duitsland begin optree. Bill vertel van die groep se vroeë sukses: "Dit het baie vinnig gebeur – ons het op partytjies en troues gespeel."

## Begin van Tokio Hotel 
Bill het in 2003 aan 'n kindertalentkompetisie deelgeneem. Al het hy in die kwarteindrondte uitgeval, het die musiekman Peter Hoffman sy talent raakgesien. Peter het die groep gehelp om kontrakte met Sony BMG en Universal Music Group te sluit. Dit was tóé dat hulle hul naam na Tokio Hotel verander het. Tokio in Japan is hul gunsteling-stad en hulle het "Hotel" bygevoeg omdat hulle gedurig rondreis en in hotelle oorslaap. In 2005 het die tweeling op die ouderdom van vyftien met hul eerste enkelsnit, 'n liedjie met die naam *Durch den Monsun* (Afrikaans: *Deur die Monsoen*), in Duitsland bekendheid verwerf. "Dit was dadelik nommer een op die trefferlyste en toe het alles verander. Skielik was ons op groot verhoë, al het ons min ondervinding gehad. Ons moes aan verskillende situasies gewoond raak," getuig Tom.

## Diskografie 
Tokio Hotel se Duitse albums – *Schrei* in 2005 en *Zimmer 483* in 2007 – is net in Duitsland uitgereik en het daar op die trefferlyste geboer. Hul eerste Engelse album, *Scream*, is in Junie 2007 uitgereik en 3,5&nbsp;miljoen CD's is al daarvan verkoop. Hul treffer *Monsoon*, die Engelse weergawe van hul eerste enkelspeler, is hierop ingesluit. Die video vir hierdie liedjie is vroeg in Mei in Kaapstad verfilm. In die video vryval die ouens uit 'n helikopter bo die see. Die tweede enkelsnit op die album is *Ready, Set, Go*, 'n liedjie wat meer na die poprockgenre neig.

### Ateljeealbums 
* Schrei (2005)
* Zimmer 483 (2007)
* Scream (2007)
* Humanoid (2009)
* Kings of Suburbia (2014)
* Dream Machine (2017)

## Bronne 
* Huisgenoot van 4 Oktober 2007
Fergie

**Stacy Ann Ferguson**, beter bekend as slegs **Fergie**, is 'n Amerikaanse sangeres, liedjieskryfster, aktrise en kletsrymer. Sy is op 27 Maart 1975 in Hacienda Heights, Kalifornië, gebore. Daar het sy in 'n streng Katolieke huis grootgeword, maar het egter met bendelede in Hacienda Heights deurmekaar geraak. Sy het in die tagtigerjare in die TV-program *Kids Incorporated* verskyn. Sy was in die negentigs ook lid van die meisiegroep Wild Orchid. Hulle het twee albums uitgereik.

In 2003 het sy as hoofsanger van die musiekgroep Black Eyed Peas (BEP) aangesluit. Sy het die plek van die sangeres Kim Hill ingeneem wat die groep in 2000 verlaat het. In dieselfde jaar van haar aansluiting tot die groep, was hul album *Elephunk* 'n groot sukses met treffers soos *Where is the Love?* saam met Justin Timberlake, *Hey Mama* en ''Let's Get Retarded* (gewysig vir radio na *Let's Get it Started*). Hul tweede album *Monkey Business* in 2005, was ewe suksesvol met treffers soos *My Humps* en *Pump It*.

Haar debuut-solo-album, *The Dutchess*, is in 2006 uitgereik. Hierop verskyn verskeie treffers wat nommer een op die trefferlyste behaal het, soos *London Bridge*, *Fergalicious*, *Glamorous* en *Big Girls Don't Cry''.

## Persoonlike lewe 
Uit teleurstelling omdat haar eerste meisiesmusiekgroep Wild Orchid misluk het, het Fergie glo aan metamfetamien verslaaf geraak. Sy het egter die verslawing te bowe gekom en in 'n onderhoud met die tydskrif Time in September 2006 het sy gesê: "Dit was die moeilikste verhouding wat ek nog moes verbreek."

In die Februarie van 2007 het sy 'n verhouding met die akteur Josh Duhamel aangeknoop. Fergie het hom ontmoet toe sy in 2004 in 'n episode van die TV-reeks *Las Vegas* as haarself verskyn het.

## Bronne 
* Huisgenoot van 4 Oktober 2007

## Verwysings
Utrecht, KwaZulu-Natal

:*Vir ander gebruike van die term *Utrecht*, sien Utrecht*

**Utrecht** is 'n klein dorpie aan die voet van die Baleleberge in KwaZulu-Natal, Suid-Afrika.

## Geskiedenis 
In 1843 is die Republiek van Kliprivier deur Engeland geannekseer. Sowat twee-derdes van die Natalse Voortrekkers het toe na die latere Vrystaat en Transvaal getrek. Van die orige een-derde het drie, te wete A. T. Spies, J. C. Klopper en C. J. van Rooyen agtergebly en grond, oos van die Buffelsrivier, vir 300 beeste van Mpande in 1852 verruil. Die transaksie het maklik verloop, aangesien van Rooyen, wat vlot Zoeloe kon praat, op 'n baie goeie voet met die Zoeloe-koning verkeer het. (Van Rooyen het per geleentheid vroeër vir Mpande as koning gesalf). Van Rooyen het voor 1852 reeds van Mpande toestemming gehad om die grond ten ooste van die Buffelsrivier as weiding te gebruik.

Die grootste gedeelte van Noordwes-Natal is deur Shaka gebuit voor ongeveer 1820 toe hy die Hlubi's, aldaar verdryf het, en die genoemde gebied dus Zoeloe-eiendom geword het, maar hulle self nie daar gaan vestig het nie.

In argiefstukke word daar verwys na die "Buffel rivier maatschappij", bedoelende sekere families wat hulle saam met van Rooyen daar gaan vestig het.

In 'n proklamasie van 27 Desember 1852 verwittig komdt A. W. J. Pretorius hulle dat die ZAR nie die transaksie erken nie. Die rede daarvoor was klaarblyklik dat die ZAR bang was om weer die Engelse om te krap, aangesien die Buffelrivier die grens tussen die Voortrekkers en die Engelse sou wees na hulle anneksasie van die Kliprivier-republiek. Die Volksraad van die ZAR herhaal die waarskuwing weereens in 'n brief dds Desember 1853, gerig aan 'n sekere "Philip Koch en de overigen bewoners van de omstreken der Buffelrivier".

Die inwoners het aansluiting met die ZAR gesoek, maar is nie toegelaat nie. Op 8 September 1854 het die driemanskap, Van Rooyen, Spies en Klopper die grondgebied weer gekoop van Mpande vir 'n verdere 100 beeste, waarby 'n koopbrief geteken is.

Die koopbrief kan in die Transvaalse argief besigtig word en lui soos volg:

Die Utrechtse Republiek (na die stigting van die Nieuwe Republiek bekend as die Oude Republiek) het voortbestaan tot 1858 toe die Utrechtse en Lydenburgse republieke saamgesmelt het, en bekend was as die Republiek van Lydenburg. Hierdie republiek het in 1860 deel geword van die ZAR tot op 31 Mei 1902 toe Utrecht se distrik saam met die van Vryheid (vroeër die Niewe Republiek) as oorlogsbuit aan Natal gegee is.

## Sien ook 
* Lys van dorpe in Suid-Afrika

## Bronnelys 
* Transvaalse argief, Pretoria
* Die Utrechtse Eeufeesgedenkboek 1854-1954.

## Verwysings
Pous Zosimus

**Zosimus** was die 41ste pous van die Rooms-Katolieke Kerk.

## Biografie 
Pous Zosimus is gebore in Griekeland die seun van Abram. Hy was vermoedelik van Joodse afkoms. Op 18 Maart 417 volg hy Pous Innocentius I op en regeer tot sy dood op 26 Desember 418. Hy word opgevolg deur Pous Bonifatius I. Die naam ‘Zosimus’ beteken ‘die lewendigste’. 

## Pontifikaat 
Tydens sy pontifikaat is begin met die herorganisering van die Galliese kerkprovinsie. Daar het 'n twis ontstaan na die onregmatige afsetting van biskop Hugo van Arles en die aanstelling van Patroclus deur generaal Constantinus. Patroclus se aanstelling is deur die pous bekragtig en Arles is die belangrikste bisdom van die provinsie gemaak, iets wat deur die biskoppe van Vienne, Marseille en Narbonne as aantasting van hulle mag gesien is. Die twis het voortgeduur tot die pontifikaat van Pous Leo I.

Probleme met die Pelagianisme van Caelestius en Pelagius het ook weer kop uit gesteek. Aanvanklik is Caelestius vrygespreek tydens 'n byeenkoms in San Clemente in Rome en Pelagius ook na skriftelike geloofsbelydenis. Na tussenkoms van die aartsbiskop Aurelius van Kartago wat aangetoon het dat hulle die pous mislei het, verwerp die pous uiteindelik in sy Epistola Tractoria Pelagianisme finaal. Keiser Honorius het toe met 'n vervolging van die Pelagiane begin.

Pous Zosimus het 'n dekreet uitgevaardig wat priesters verbied om 'n kroeg te betree en dat buite-egtelike kinders nie priesters kon word nie. Na sy dood is Zosimus begrawe in San Lorenzo in Agro Verano.

## Verering 
Zosimus word as heilige vereer in die Rooms-Katolieke Kerk. Sy feesdag is op 26 Desember.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 
* De Rossi, *Bulletino di arch. christ.*, 1881, 91 sqq
* Duchesne, ''Histoire ancienne de l'église*, 111, 228, note
* Harnack *Sitzungsberichte der Berliner Akademie'', 1904, 1050

## Eksterne skakels 
* 
* 

## Nota 
Saamgestel uit die Nederlandse, Engelse, Duitse en Franse wikipedia.

## Opvolging 
|}
Final Fantasy

duimnael|regs|
[duimnael|regs|'n Tipiese *Final Fantasy* logo. Hierdie logo was eerste gebruik in [Japan met *Final Fantasy IV*, en in Noord-Amerika en Europa met *Final Fantasy VII*.]]

**Final Fantasy** is 'n media reeks wat deur Square Enix besit word wat video speletjies, flieks, en ander koopware vervaardig. Dit het begin in 1987 as 'n rol speel speletjie ontwikkel deur Square, wat die sentrale fokus geword het van Square. Square het later uitgebrei na ander genres en konsole, soos taktiese RSSs, draagbare speletjies, MMARSS en speletjies vir selfone. Die reeks het ook drie geanimeerde produksies en twee vol lengte ROB flieks aangespoor vrystel gestel. Die Final Fantasy video speletjie reeks is een van die suksesvolste video speletjie reekse. Van Maart 2007, het die reeks al oor 75 miljoen eenhede wêreldwyd verkoop.

## Verwysings
Alan Lewis

**David Alan Lewis** (gebore 1 Junie 1964 in Cork, Ierland) is 'n voormalige Ierse krieketspeler en huidige rugbyskeidsregter. Hy is tydens die Rugbywêreldbeker 2003 en die Rugbywêreldbeker 2007 as 'n rugbyskeidsregter ingespan. Sy vader Ian het ook vir Ierland krieket gespeel. insluitend agt eersteklaswedstryde teen Skotland en 23 A-Lys wedstryde. Hy het 35 keer as kaptein van die Ierse span opgetree. Lewis is een van slegs ses spelers wat meer as 100 keer vir Ierland gespeel is en slegs Peter Gillespie en Kyle McCallan het meer kere vir Ierland gespeel. Lewis het sy debuut vir Ierland in Junie 1984 gemaak in 'n wedstryd teen Wes-Indië. Sy loopbaan het op 'n lae noot begin toe hy vir geen lopies uitgehaal is. Vir die Rugbywêreldbeker 2007 is hy as een van die twaalf skeidsregter gekies.

## Verwysings
Menseregte

[200px|duimnael|regs|Die *[Magna Carta* was die wêreld se eerste dokument wat 'n vors (heerser) se verbintenisse tot sy mense om sekere wetlike regte te respekteer]]

**Menseregte** verwys na die "basiese regte en vryhede waarop alle mense geregtig is, wat dikwels geag word as sou dit die reg tot lewe en vryheid, vryheid van denke en uitdrukking en gelykheid voor die reg insluit." Die Verenigde Nasies se Universele Verklaring van Menseregte stel dit as volg: "Alle menslike wesens word vry, met gelyke waardigheid en regte, gebore. Hulle het rede en gewete en behoort in die gees van broederskap teenoor mekaar op te tree."

Die idee van menseregte is afkomstig vanaf die filosofiese idee van natuurlike regte wat deur God daargestel is; sommige mense erken bykans geen verskil tussen die twee en beskou beide as verskillende etikette vir dieselfde begrip terwyl ander verkies om die terme te skei om enige verbintenis te elimineer met begrippe wat tradisioneel met natuurlike reg verband hou. John Locke is waarskynlik die belangrikste filosoof wat hierdie teorie ontwikkel het. Die belangrikste dokument waarop die moderne Universele Verklaring van Menseregte gebaseer was is die "Déclaration des droits de l'homme et du citoyen de 1789" wat gedurende die Franse revolusie geskryf was.

## Inligting oor Menseregte 
### Die Verenigde Nasies 
duimnael|regs|Die algemene vergadering van die VN
Die Verenigde Nasies is die enigste internasionale liggaam met jurisdiksie vir wetgewing oor universele menseregte. Alle organe van die VN het 'n adviserende rol in die Veiligheidsraad. Artikel 1-3 van die Handves van die Verenigde Nasies maak die volgende stelling "Om internasionale samewerking in die oplossing van internasionale probleme van 'n ekonomiese, maatskaplike, kulturele of menslike aard en in die bevordering en aanmoediging van respek vir menseregte en vir basiese vryheid vir almal te verkry sonder uitsondering as gevolg van ras, geslag, kleur, taal of godsdiens;". Die Menseregteraad van die Verenigde Nasies is betrokke by ondersoeke na menseregteskendings. Die Internasionale Geregshof is die hoof regsarm van die Verenigde Nasies.

### Europese Konvensie 
Die Europese Konvensie oor Menseregte definieer en waarborg sedert 1950 menseregte en fundamentele vryhede in Europa. Al 47 lidstate van die Europese Raad het hierdie Konvensie onderteken en dus val hierdie ooreenkoms onder die jurisdiksie van Europese hof vir Menseregte in Straatsburg. Om die gebruik van marteling en afbrekende behandeling van mense te voorkom is die Europese Komitee vir die Voorkoming van Marteling gestig.

Menseregte sluit gewoonlik in:
* *sekuriteitsregte* wat misdade soos moord/"gedwonge" onwillige selfmoord, menseslagting, marteling en verkragting verbied.
* *reg tot vryheid* wat vryhede beskerm op gebiede soos gewetensvryheid en geloof, assosiasie, samekoms en beweging.
* *politieke regte* wat die vryheid om aan politiek deel te neem beskerm deur mense toe te laat om hulself uit te druk, te protesteer, deel te neem in 'n republiek

## Verwysings 
## Eksterne skakels
SC Fortuna Keulen

**SC Fortuna Keulen** is 'n sportklub uit Keulen in die deelstaat Noord-Rynland-Wesfale in Duitsland, veral bekend vir sy sokkerafdeling. Behalwe sokker, het die klub ook 'n afdeling vir handbal.

Die klub is op 21 Februarie 1948 gevorm met die samesmelting van *Victoria 1911 Keulen*, *Bayenthaler SV* (1920) en *Sparkassen-Verein 1927 Keulen* as *SV 1927 Keulen*. Die drie klubs is almal aan die einde van die Tweede Wêreldoorlog deur die Geallieerdes ontbind. *Bayenthaler* het een seisoen (1943/44) op die hoogste vlak deurgebring in die Gauliga Keulen-Aken, terwyl *Victoria 1911 Keulen* in 1943 hierdie Gauliga gewen het en die kwarteindstryd van die uitspeelwedstryde om die Duitse titel gehaal het. Die klub het in 1976 met *FC Alter Markt Keulen* saamgesmelt en die huidige naam aangeneem.

In 1967 het die sakeman *Jean Löring* die hoofborg en klubpresident geword. Fortuna was onder sy leiding 'n baie suksesvolle tweedeligaklub, wat ook een seisoen (1973/74) in die Bundesliga deurgebring het. Die klub hou tans (status 2007) steeds die rekord as die klub wat die meeste seisoene nόg in die 2. Bundesliga deurgebring het, naamlik 26. In 1986 het die klub weer promosie na die Bundesliga met 'n haarbreedte gemis toe daar in 'n reeks uitspeelwedstryde teen BV Borussia Dortmund verloor is.

Behalwe die seisoen in die Bundesliga, was die klub se grootste prestasie om die eindstryd van die DFB-Pokal in 1983 te haal deur agtereenvolgens met 3 Bundesligaspanne af te reken, onder andere 'n 5-0 oorwinning teen BV Borussia Dortmund in die halfeindstryd. In die eindstryd was die span ongelukkig om op die ou end met 0-1 teen hulle stadsgenote 1. FC Keulen die knie te buig, na 'n doel laat in die wedstryd.

In 2000 het Löring en die klub finansieel begin sukkel en in 2001 het die klubbestuur hom uitgestem as president. Löring is in 2005 aan kanker oorlede. In dieselfde jaar is die klub onder finansiële administrasie geplaas en deur die DFB verplig om aan die Oberliga te onttrek.

## Onlangse ligaposisionering 
## Eksterne skakels 
* Amptelike klubwerf
* Abseits Guide to German Soccer
Wêreldrugby

**Wêreldrugby** (Engels: *World Rugby*), tot in November 2014 bekend as die **Internasionale Rugbyraad** (afgekort “IRR”; Engels: *International Rugby Board* (IRB), is die wêreldwye bestuursliggaam wat die reëls van rugby beheer. Die liggaam is in 1886 in die lewe geroep as die **Internasionale Rugbyvoetbalraad** (IRVR) deur die Skotse, Walliese en Ierse rugbyunies. Die Engelse Rugbyvoetbalunie het aanvanklik geweier om aan te sluit, maar hulle het in 1890 die eerste niestigtingslid geword wat aangesluit het. Australië, Nieu-Seeland en Suid-Afrika het in 1949 volle lede geword en in 1978 het Frankryk gevolg. In 1987 is Argentinië, Fidji, Italië, Japan, Kanada, Roemenië, Tonga, die Verenigde State en Zimbabwe deur die Internasionale Rugbyvoetbalraad genooi om aan die eerste rugbywêreldbekertoernooi deel te neem wat gepaard gegaan het met lidmaatskaap. Tussen 1987 en 1999 het ’n verdere tagtig lede gevolg. Die raad is in 1998 herdoop tot die Internasionale Rugbyraad en het in November 2014 sy huidige naam aangeneem. Wêreldrugby se hoofkantoor is in Dublin, Ierland, gesetel. Die amptelike tale is Engels, Frans, Italiaans en Spaans. Wêreldrugby se huidige voorsitter is die Franse rugbyadministrateur Bernard Lapasset.

duimnael|links|Kenteken van die Internasionale Rugbyraad tot November 2014
Wêreldrugby het 133 lede, waarvan 118 unies as volle lede en 15 geassosieerde lede. Die vollede-unies vergader twee keer per jaar en die plaaslike verenigings hou gereelde vergaderings. Hulle organiseer ook die Wêreldrugby o/20-kampioenskap en die Wêreldrugby o/20-trofee. Wêreldrugby hou ook toesig oor Sewesrugby wêreldwyd en aangesien dit ’n Olimpiese sportsoort is, werk hulle met die Internasionale Olimpiese Komitee (IOK) saam.

Die Raad verskaf ook geld aan die rugbyspanne van kleiner lande, soos die Suidsee-Eilandspanne, wat nie genoegsame eie inkomste kan genereer nie.

## Konfederasies 
duimnael|links|400px|Lid- en geassosieerde rugbyunies van Wêreldrugby
Wêreldrugby het ses konfederasies as lid, naamlik:
* Rugby Afrika
* Asië Rugby
* Rugby Europa
* Rugby Amerikas Noord
* Suid-Amerika Rugby
* Oseanië Rugby

## Deelnamesyfers 
Wêreldrugby se grootste lede volgens aantal deelnemers in 2019:

## Verwysings 
## Eksterne skakels 
*  Wêreldrugby se amptelike webtuiste
*  Wêreldrugby se heldesaal
*  Wêreldrugby se ranglys
Steven Pienaar

**Steven Jerome Pienaar** (gebore op 17 Maart 1982 in Johannesburg) is 'n Suid-Afrikaanse voormalige sokkerspeler. Hy het vir die Suid-Afrikaanse nasionale sokkerspan uitgedraf.

## Loopbaan 
## Verwysings
Bakkies Botha

**John Philip "Bakkies" Botha,** (gebore 22 September 1979 in Newcastle, KwaZulu-Natal) is 'n voormalige Suid-Afrikaanse rugbyspeler wat as slot vir die Suid-Afrikaanse nasionale rugbyspan, die Springbokke, uitgedraf het. Hy het ook etlike jare vir die Blou Bulle se provinsiale span in die Curriebekerkompetisie en vir die Bulls Super 14-span gespeel. Botha is 2,02 meter lank en weeg 122 kilogram. Bakkies Botha het in drie wêreldbekers gespeel, in 2003, 2007 en 2011.

Botha het vir die onder-19 en onder-23 Springbokspanne gespeel voor hy vir die Suid-Afrikaanse "A"-span gekies is wat teen die einde van 2001 na Europa getoer het. Die volgende jaar is hy vir die Springbokspan gekies en het sy debuut gemaak teen Frankryk in Marseille op 9 September 2002, 'n wedstryd wat die Springbokke 30-10 verloor het.

Oor die jare het 'n gedugte vennootskap tussen Botha en Blou Bulspanmaat Victor Matfield ontwikkel. Saam het hulle 'n ongeëwenaarde vermoë gehad om hul teenstanders se lynstane te ontwrig en gereeld balbesit te bewerkstellig.

Botha word gesien as een van die mees onwrikbare slotte in wêreldrugby en is al verskeie kere van vuilspel beskuldig, vernaamlik onder voormalige Springbokafrigter Rudolf Straeuli. In sy eerste vier toetse is hy koelkas toe gestuur, dissiplinêre optrede onverwant aan die koelkas-episode ondergaan en het 'n skorsing van agt weke ontvang.  Sedert 2004 onder nuwe afrigter Jake White het dit geblyk dat sy omstrede spel iets van die verlede was. In sy vyftigste wedstryd vir die Bulls in 2006 het hy die span gelei in hulle  teen die Crusaders.

In September 2006 het dit aan die lig gekom dat Botha R2&nbsp;miljoen aangebied is vir 'n nuwe kontrak met die Sharks wat hom die hoogsbetaalde speler in Suid-Afrikaanse rugby sou maak.

Botha hou saam met Victor Matfield die rekord vir die slotpaar wat in die meeste internasionale wedstryde langs mekaar gespeel het. Tydens sy rugbyloopbaan het hy die Vodacombeker, Curriebeker, Superrugbytrofee, Rugbywêreldbeker, ’n toetsreeks teen die Britse en Ierse Leeus, én die Europese Heinekenbeker gewen.

## Verwysings 
## Eksterne skakels 
* 
* 
* Bakkies Botha by itsrugby.co.uk
Niesiklopedia

**Niesiklopedia** (Engels: *Uncyclopedia*) is 'n inhoudvrye ensiklopedie. Dit is 'n satiriese parodie van Wikipedia en is in Afrikaans, Engels en verskeie ander tale beskikbaar. Die wiki verskaf humoristiese en satiriese artikels van spesifieke temas en is gerig op vermaak eerder as om betroubare inligting weer te gee.

## Geskiedenis 
Die Engelstalige Uncyclopedia is op 5 Januarie 2005 begin deur Jonathan Huang, oftewel "Chronarian", en 'n anonieme helper wat as "Stillwaters" bekend staan.  Uncyclopedia en later Niesiklopedia se kenteken is 'n uitgeholde aartappel in teenstelling met Wikipedia se aardbol. Huang het die domein *uncyclopedia.org* op 10 Julie 2006 aan Wikia oorgedra sonder die konsensus van die ander webbeheerders. Sedertdien het daar baie interne debatte gewoed oor die eienaarskap van Wikia.

Die Afrikaanse Niesiklopedia is deur die onafhanklike internasionale organisasie "Uncyclomedia Foundation" in die somer van 2011 van stapel gestuur, maar dit het maar min artikels in Afrikaans.

In die begin van 2013 het daar 'n breuk tussen Uncyclopedia en Wikia gekom en loop die projek 'n onafhanklike koers in onder die URL uncyclopedia.co.

## Eksterne skakels 
* Engelse Uncyclopedia: http://en.uncyclopedia.co
* Suid-Afrikaanse Uncyclopedia: http://niesiklopedia.org
Voedselweb

'n **Voedselweb** word gevorm wanneer 'n groot en dikwels saamgestelde en ingewikkelde aantal voedselkettings ineengestrengel raak. Geïsoleerde voedselkettings kom nooit in die natuur voor nie.

## Sien ook 
*Voedselketting
Ekologiese piramide

**Ekologiese piramides** is voorstellings van voedselkettings in 'n ekostelsel wat dikwels deur ekoloë saamgestel word. In só 'n piramide vorm die produseerders die basis, terwyl kleiner wordende opeenvolgende trofiese vlakle hoër op tot by die bopunt van die piramide gerangskik word. Die produseerders is dus die meeste, die primêre verbruikers minder, die sekondêre verbruikers nog minder, en so voorts. Daar word tussen drie tipes ekologiese piramides onderskei, naamlik die getalpiramide, die biomassapiramide, en die energiepiramide.

## Getalpiramide 
Die getalpiramide dui die werklike getal individue op elke trofiese vlak aan, byvoorbeeld daar is gewoonlik baie meer produseerders (plante) as herbivore (primêre verbruikers) en meer herbivore as predatore, en so voorts. In die natuur kom daar egter baie variasies van die getalpiramide voor. By hierdie soort piramide word ook nie die grootte van die individu in ag geneem nie. So kan die produseerders mikroskopiese diatome (fitoplankton) of groot geelhoutbome wees.

## Biomassapiramide 
Die biomassapiramide dui die totale massa van die organismes op elke trofiese vlak van die piramide aan. Ook die kwantitatiewe verwantskappe of die produksie ("oes") van 'n bepaalde gebied word duidelik aangetoon, byvoorbeeld die totale massa van die predatore op een trofiese vlak is gewoonlik minder as dié van die herbivore op die vorige vlak. In hierdie piramide word daar weer geen aandag gegee aan getalle nie, terwyl die grootte van die organisme oorbeklemtoon word.

## Energiepiramide 
Die energiepiramide dui die hoeveelheid energie op elke trofiese vlak van die piramide aan. Die verlies van energie tydens die oordrag van die een vlak na 'n ander kan nie voorkom word nie. Die produseerders in 'n gemeenskap beskik dus oor meer energie as die primêre verbruikers van die volgende trofiese vlak, terwyl die herbivore oor meer energie as die karnivore van die volgende vlak beskik. Hierdie verlies van beskikbare energie van die een vlak na 'n ander bring dus vanself die perfekte piramidevorm na vore. Van die drie piramides gee die energiepiramide dus die duidelikste geheelbeeld van die onderlinge verwantskappe in 'n bepaalde gemeenskap.
Curitiba

**Curitiba** is die hoofstad van die Suid-Brasiliaanse deelstaat Paraná met 'n oppervlakte van 430,9 vierkante kilometer en 1&nbsp;948&nbsp;626 inwoners (2020). Curitiba is die grootste stad in Suid-Brasilië en beskik oor 'n versameling aan museums, kunsgalerye, teaters, media-ondernemings, internasionale organisasies en korporasies, en effektebeurse, en is 'n sentrum vir politiek, vermaaklikheid, en kultuur van die Brasiliaanse suide.

duimnael|links|Curitiba se stadshorison
Curitiba is een van die vinnigste groeiende metropolitaanse gebiede in die land. Die stad, wat in 1693 gestig is, bestaan uit 'n funksionele middestad met wolkekrabbers wat deur woonbuurte en nywerheidsgebiede omring word. Curitiba word danksy sy moderne en doeltreffende openbare vervoerstelsel, toekomsgerigte stadsbeplanning en hoë lewensgehalte as 'n modelstad vir ander Derde-Wêreld-metropole beskou. Ter geleentheid van die Verenigde Nasies se Wêreld-Habitat-Dag in Bonn is op 6 Oktober 1997 die *World Habitat Award* aan Curitiba toegeken. Curitiba se Estádio Vila Capanema is tydens die FIFA Sokker-Wêreldbekertoernooi in 1950 vir wedstryde ingespan, terwyl tydens die FIFA Sokker-Wêreldbekertoernooi in 2014 van die Arena da Baixada gebruik gemaak is.

## Eksterne skakels 
*  
*  Amptelike webwerf
Amaranthus (mitologie)

In die Griekse mitologie was **Amaranthus** die jagter van die eiland Euboea en die seun van Koning Abas. Hy is deur die godin Artemis liefgekry en het by haar met jag aangesluit. Hy het egter Poseidon as 'n nikswerd sleggesê, waarvoor die god 'n reusagtige golf gestuur het wat hom die see in gespoel het en waarvan hy gevolglik verdrink het. Artemis het hom toe in 'n amaranthblom, haar heilige plant, verander.
Kitchener, Ontario

**Kitchener** is 'n stad in die Sentraal-Kanadese provinsie Ontario suidwes van Toronto met 219&nbsp;000 inwoners. Saam met die nabygeleë universiteitstad Waterloo vorm Kitchener die tweelingstad (Engels: *Twin Cities*) Kitchener-Waterloo met 'n totale bevolking van 447&nbsp;000. Kitchener is die setel van die Waterloo-streeksmunisipaliteit (*Waterloo Regional Municipality*).

Tot by die jaar 1916 het Kitchener, wat in die vroeë 19de eeu deur Mennoniete uit Pennsylvanië gestig is, as Berlin bekend gestaan en was 'n belangrike sentrum van Duitse immigrante. Tydens die Eerste Wêreldoorlog is die naam van die stad ter ere van generaal Horatio Herbert Kitchener gewysig tot Kitchener. Die stad word nog steeds deur 'n sterk Duitse invloed gekenmerk en pronk met die grootste Oktoberfest buite Duitsland en die *Christkindl Market*, 'n gewilde kersfeesmark.

Die Kitchener-Waterloo-gebied is nog steeds een van die sentrums van Ontario se sowat 40&nbsp;000 Mennoniete. Hulle is die nasate van Duitse Mennoniete uit die Palts wat hulle in die vroeë 18de eeu in Pennsylvanië gevestig het. Omtrent 1800 het 'n groot aantal Mennoniete met hulle ossewaens (*Conestoga wagons*) na Ontario getrek. Die vreedsame naasbestaan tussen Mennoniete en die plaaslike Eerste Nasies is deur ruilhandel verseker: Die Indiane het hul visse en wildsvleis teen die setlaars se melk en brood geruil.

Tans is daar sowat 17 Mennoniete-groeperings in Ontario, waarvan twee derdes "gematigdes". Die res is progressiewe of Mennoniete van die "ou orde" wat nog steeds gekant is teen moderne uitvindings soos elektrisiteit, motors en telefone en ook hul tradisionele landboumetodes bewaar het.

## Besienswaardighede 
### Markte 
Die weeklikse *German Market* ("Duitse Mark"), wat op Sondae plaasvind, lok talle besoekers met sy uitsluitlik Duitse produkte wat deur plaaslike immigrante vervaardig word, soos byvoorbeeld kaas, wors, vleis en brandewyn, of uit Duitsland ingevoer word (soos koekoekhorlosies en bierglase).

Die ''Kitchener Farmers' Market'' in Frederickstraat word reeds sedert 1839 gehou; plaaslike Mennoniete het destyds hul selfvervaardigde produkte teen goedere geruil wat hulle nie self kon produseer nie, soos byvoorbeeld suiker, bakvet en papier. Vandag is daar meer as 300 stalletjies waar kaas, ham, brood, vleis, wors, heuning, esdoringstroop, groente, blomme, ingemaakte voedsel en Mennoniete-handwerk verkoop word.
Pous Bonifatius I

**Bonifatius I** was die 42ste pous van die Rooms-Katolieke Kerk.

## Biografie 
Pous Bonifatius I is gebore as Jocundus of Secundius. Sy geboortedatum en geboorteplek is onbekend. Op 28 Desember 418 volg hy Pous Zosimus op en regeer tot sy dood op 4 September 422. Hy word opgevolg deur Pous Celestinus I. Die naam ‘Bonifatius’ beteken ‘weldoener’.

## Pontifikaat 
Pous Bonifatius I was een van die twee kandidate om pous te word na die dood van Pous Zosimus. Die ander kandidaat was Eulalius wat later teenpous geword het. Na die dood van Pous Zosimus was daar 'n konflik oor die rigting wat die kerk moet volg. Al twee partye het 'n pous verkies (kronologies eers Teenpous Eulalius en toe Bonifatius) en daar is besluit om keiser Honorius te vra om die finale keuse te maak. Die keiser belê 'n sinode in Ravenna op 8 Februarie 419 en het beide kandidate uit Rome weggestuur tot na die besluit. Teenpous Eulalius het egter na Rome teruggekom teen die keiser se bevel en die keiser het toe Pous Bonifatius as Pous aangestel.

Augustinus het meerdere van sy werke aan Pous Bonifatius opgedra. Bonifatius het ook die Pelagianisme verwerp. Hy het ook keiser Theodosius II van die Oos-Romeinse Ryk oorgehaal om Illiricum aan Rome toe te ken eerder as aan Konstantinopel.

## Verering 
Pous Bonifatius I word as 'n heilige vereer in die Rooms-Katolieke Kerk. Sy feesdag is op 25 Oktober.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* Ekumeniese Heiligesleksikon (Duits)
* 

## Nota 
Saamgestel uit die Nederlandse, Engelse, Duitse en Franse wikipedia.

## Opvolging 
|}
Villa General Belgrano

**Villa General Belgrano** is 'n klein bergdorp in die Departamento Calamuchita van die Argentynse provinsie Córdoba, sowat 75 kilometer noord van die provinsiale hoofstad Córdoba, met 5&nbsp;888 inwoners. Die dorp lê in die noordelike Valle de Calamuchita, 'n vallei in die bergreeks Sierras de Córdoba, en is vernoem na die skepper van Argentinië se nasionale vlag, generaal Manuel Belgrano (1770-1820).

## Geskiedenis 
[duimnael|links|250px|Villa General Belgrano se [Oktoberfest in 2006]]
Die dorp is in die 1930's deur twee Duitse spekulante gestig wat die gebied se landboupotensiaal as belowend beskou het. Die Alpynse landskap en karakter van die dorp het immigrante uit Duitsland, Switserland, Oostenryk en Italië gelok.

Ná die Seeslag van die Rio de la Plata in 1940 het Duitse seemanne hul slagskip *Admiral Graf Spee* voor die kus van die Uruguaanse hoofstad Montevideo se hawe tot sink gebring, en 130 van die oorlewende matrose het besluit om nie na Duitsland terug te keer nie en hulle in Villa General Belgrano gevestig. Saam met die oorspronklike setlaars het hulle die dorp se kenmerkende voorkoms geskep: Die Alpynse boustyl, houthuise met rooi dakteëls, mikrobrouerye, fynbakkerye en sjokoladewinkels verleen nog steeds 'n tipies Europese karakter aan die dorp. Duits het sy vroeëre status as algemene omgangstaal lankal aan Spaans afgestaan. Eredienste word naas Spaans egter ook nog in Duits gehou, en ook Argentinië se Duitstalige weekblad *Argentinisches Tageblatt* word by die plaaslike koerantstalletjies verkoop.

## Toerisme 
As 'n Alpynse enklawe in Argentinië lok Villa General Belgrano talle toeriste wat Duitse spesialiteite soos *Apfelstrudel* ('n gerolde appelgebak), *Leberwurst* (lewerwors) en Spätzle kom proe. Die jaarlikse Oktoberfest, die *Fiesta de la Cerveza* ("Bierfees")  in die eerste week van Oktober word as die vierde grootste bierfees van sy soort na dié van die Beierse hoofstad München, Kitchener in Ontario (Kanada) en Blumenau in Brasilië beskou. Ander bekende feeste is die *Fiesta de la Masa Vienesa* ("Fees van Weense Koeke en Terte") en die Sjokoladefees.

## Eksterne skakels 
* Die amptelike webwerf van Villa General Belgrano (Spaans)
Züsedom

**Züsedom** is 'n dorpie met 'n oppervlakte van 10,35 vierkante kilometer en 247 inwoners (2010) in die Duitse deelstaat Mecklenburg-Voorpommere.
Pous Celestinus I

**Celestinus I** was die 43ste pous van die Rooms-Katolieke Kerk.

## Biografie 
Van Pous Celestinus I word beweer dat hy familie was van keiser Valentinianus III. Sy vader se naam was Priscus. Daar is aanwysings dat hy 'n tydjie in Milaan gewoon het by Sint Ambrosius. Op 10 September 422 volg hy Pous Bonifatius I op en regeer tot sy dood op 6 April 432. Hy word opgevolg deur Pous Sixtus III. Die naam ‘Celestinus’ (Latyn: *Coelestinus* of *Caelestinus*) beteken ‘die verhewene’.

## Pontifikaat 
Pous Celestinus het die konsilie van Efese in 431, waar die Nestorianisme veroordeel is, byeengeroep. Hy verwerp ook die Pelagianisme, die Novatianisme en die Donatisme. Biskop (later Teenpous) Novatianus word deur hom geëkskommunikeer.

Op 15 Maart 431 stuur Celestinus vier briewe aan die biskoppe van Illiricum, Narbonne, Afrika en Thessaloniki. Celestinus was baie aktief in die sending. Hy stuur Patricius (Sint Patrick) na Ierland, waar Paladius reeds aktief was.

## Verering 
Celestinus is begrawe op die kerkhof van die heilige Priscilla. Sy relike is later verplaas na die basiliek van Santa Prassede. Hy word heilige vereer in die Rooms-Katolieke Kerk. Sy feesdag is op 6 April. In die Oosters-Ortodokse Kerk is sy feesdag op 8 April. In die kuns word hy met 'n duif, 'n draak of vuur afgebeeld.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* 

## Nota 
Saamgestel uit die Nederlandse, Engelse, Duitse en Franse wikipedia.

## Opvolging 
|}
Pous Sixtus III

**Sixtus III** was die 44ste pous van die Katolieke Kerk. 

## Biografie 
Pous Sixtus III is 'n Romein van geboorte. Op 31 Julie 432 volg hy Pous Celestinus I op en regeer tot sy dood op 18 Augustus 440. Hy word opgevolg deur Pous Leo I. Die naam ‘Sixtus’ beteken ‘die sesde’ in Latyn, maar die Griekse "Ξυστος" (Xystus) beteken ‘die beskaafde‘.

## Pontifikaat 
Sixtus het reeds onder die bewind van pouse Zosimus, Bonifatius I en Celestinus I baie invloed gehad. Hy het met Augustinus gekorrespondeer. Hy verdedig die bestuursmag van Rome oor Illiricum teen die biskop van Thessaloniki. Op die plek van die Basilika Liberiana bou hy die Santa Maria Maggiore as herinnering van die konsilie van Efese.

## Verwysings 
## Eksterne skakels 
* 
* Ekumeniese Heiligesleksikon

## Nota 
Saamgestel uit die Nederlandse, Engelse, Duitse en Franse wikipedia.

## Opvolging 
|}
Os du Randt

**Jacobus Petrus "Os" du Randt** (gebore 8 September 1972), is 'n voormalige Suid-Afrikaanse rugbyspeler wat loskopstut vir die Springbokke, Sentrale Cheetahs (Super 14), en die Vrystaat Cheetahs (Curriebeker) gespeel het. Hy het teen sy aftrede die meeste wedstryde vir die Springbokke gespeel, 'n rekord wat later deur John Smit, Victor Matfield en Tendai Mtawarira oortref is. Du Randt het vir die Cats in die Super 12 gespeel, maar het na die nuwe Sentrale Cheetahs Super 14 span oorgeskuif nadat die Vrystaat Cheetahs van die Catsspan afgeskei is. Hy was een van die min oorblywende internasionale-vlak spelers van die amateurera wat destyds aanhou speel het.

## Vroeë loopbaan 
Du Randt is op die Oos-Kaapse dorpie Elliot gebore. Hy het sy bynaam aan sy gespierde liggaamsbou te danke. Hy het in 1994 die eerste keer vir die Springbokke uitgedraf en teen die Argentynse nasionale rugbyspan in die Rugbywêreldbeker 1995 gespeel, wat Suid-Afrika gewen het. Du Randt was in die jare daarna steeds 'n sleutelspeler in die Bokspan en is selfs deur die *Rugby World*-tydskrif aangewys as die tweede beste loskop van alle tye. Hy was ook deel van Suid-Afrika se span tydens die Rugbywêreldbeker 1999.

In 2000 het hy egter beserings opgedoen wat hom vir byna twee jaar verhoed het om te speel. Hy het op die ou einde in 2002 weer gespeel, maar het aanvanklik gesukkel om sy vorige vorm te herwin. In 2004, nadat hy ten spyte van sy ouderdom sy peil in binnelandse kompetisie herwin het, is du Randt deur die nuwe afrigter Jake White vir die Springbokke gekies. Hy was 'n sleutelspeler in die Bokke se herstel in 2004 toe hulle die Drienasiesreeks gewen het en as die Internasionale Rugbyraad se Wêreldspan van die jaar aangewys is. Saam met die Springbokke het hy tydens die Rugbywêreldbeker 2007 sy tweede titel gewen.

## Terugkeer 
In 2003 het Du Randt 'n oproep ontvang van die voormalige Springbokflank en spanmaat Rassie Erasmus wat destyds die Vrystaat Cheetahs afgerig het. Daarna het Os in 2004 'n terugkeer na die Springbokke gemaak, onder die nuwe afrigter Jake White. Hy het in 2007 na afloop van die Wêreldbekereindstryd uitgetree. Saam met François Steyn (in 2007 en 2019) is Os du Randt (in 1995 en 2007) net een van twee Springbokrugbyspelers wat die Webb Ellis-beker twee keer kon inpalm.

## Eksterne skakels 
* 
* 
* Os Du Randt by sarugby.com
* Onderhoud met die Independent in 2007
Kompetisie (natuurverskynsel)

[duimnael|regs|'n [Olifant en 'n vlakvark konfronteer mekaar vir toegang tot 'n watergat.]]
**Kompetisie** is 'n wisselwerking waardeur albei betrokke organismes benadeel word. Kompetisie ontstaan wanneer 'n aantal organismes gelyktydig afhanklik is van die een of ander gemeenskaplike en beperkte hulpmiddel of bron. Enkele voorbeelde is die kompetisie tussen diere met 'n beperkte voedselbron, watervoorraad, skuiling of voortplantingsruimte, en tussen plante om genoeg sonlig of groeiruimte te bekom. Kompetisie verskerp indien die behoeftes van die kompeterende organismes identies is en waaróm gekompeteer word, beperk is. Dit is veral die geval tussen organismes tussen dieselfde soort, omdat hul behoeftes dieselfde is.
The Postal Service

**The Postal Service** is die musiekprojek van Ben Gibbard (van die groep Death Cab For Cutie) en Jimmy Tamborello (van die groep Dntel). The Postal Service het in 2003 die album *Give Up* uitgebring.

Die bekendste liedjie van *Give Up* is *Such Great Heights*, wat onder meer gebruik word vir die voorskou van die rolprent *Garden State* met Natalie Portman. 'n Cover van hierdie liedjie deur Iron & Wine is in die rolprent self gebruik. Die liedjie is ook in die televisiereeks ''Grey's Anatomy* gebruik, asook ter ondersteuning van die televisieadvertensie van die Nederlandse uitsendingsburo StartPeople.

Die musiekvideo van *Such Great Heights'' het in Januarie 2006 op nommer een in die iTunes Music Store gestaan. Die video was in die nuus omdat Apple se nuwe televisiereklame vir die Intel Macs baie soos die musiekvideo gelyk het.

The Postal Service het in 2003 ook 'n weergawe van Phil Collins se treffer *Against all Odds* uitgebring. Hierdie liedjie is in 2004 vir die rolprent *Wicker Park* met Josh Hartnett en Diane Kruger gebruik.

Die naam "The Postal Service" het volgens bronne te make met die manier waarop die twee liriekeskrywers hul musiek uitwissel - via alternatiewe pos.

Die platemaatskappy Sup Pop Records het inmiddels bevestig dat The Postal Service met die opname van 'n nuwe album begin het. Voorspellings oor die moontlike vrystellingsdatum varskil van einde 2007 tot êrens in 2008.

## Eksterne skakels 
*
Gebiedsgebondenheid

regs|duimnael|250px|'n Tier wat sy gebied merk.
[regs|duimnael|250px|'n [Olifant wat 'n watergat teen 'n vlakvark verdedig (Addo-olifant Nasionale Park).]]

By baie diere kom daar **gebiedsgebondenheid** voor, dit wil sê hulle bly lank en soms selfs hul hele lewe lank in 'n bepaalde gebied. Diere wat só 'n bepaalde afgebakende gebied bewoon, sal dan ook, wanneer nodig, die reg van toegang tot so 'n gebied verdedig. Soms geld territorialiteit net ten opsigte van voortplanting, byvoorbeeld 'n nes op 'n bepaalde plek. Dikwels geld dit vir voortplanting én voeding of net vir voeding. Dit is egter duidelik dat territorialiteit 'n belangrike rol in die uitskakeling van kompetisie tussen organismes speel deurdat dit individue of groepe territoriaal beter spasieer. Hierdie verskynsel is oral in die natuur opvallend en kan maklik tydens beplande ekologiese studies waargeneem word.
Jozua Francois Naudé

::*Moenie verwar word met Jozua François (Tom) Naudé, die politikus, nie!*
duimnael|180px|regs|Ds. J.F. Naudé, omstreeks 1917.

Ds. **Jozua Francois Naudé** (Middelburg, Kaap, 20 Maart 1873 - 27 Augustus 1948) was eers 'n onderwyser, maar daarna 'n predikant en leiersfiguur in die Nederduitse Gereformeerde Kerk.

Naudé ontvang sy opleiding op Stellenbosch waarna hy gaan onderwys gee het. Toe die Tweede Vryheidsoorlog uitbreek, het hy as veldprediker opgetree, veral by genl. C.F. Beyers, op wie hy 'n sterk invloed uitgeoefen het, en eers ná die oorlog sy studie voortgesit aan die Kweekskool op Stellenbosch. Einde 1909 is hy gelegitimeer en die volgende jaar is hy in sy eerste gemeente Goedemoed, 'n arbeidskolonie in die Suid-Vrystaat oorkant die Oranjerivier naby Aliwal-Noord, bevestig. Hy vertoef net twee jaar hier, want in 1911 word hy in Roodepoort bevestig. In 1919, nadat hy die jaar vantevore die Afrikaner Broederbond help stig het, vertrek hy na Piet Retief, waar hy bly tot 1921 en toe 'n beroep aanneem na die NG gemeente Graaff-Reinet, waar hy die volgende 27 jaar sou arbei tot en met sy dood. Hier was hy met sy aandrang op die toepassing van die Taalordonnansie medeverantwoordelik vir die stigting van die Hoër Volkskool.

Volgens die skrywer van Naudé se doodsberig in die NG Kerk se *Jaarboek* vir die jaar 1949 "het die Here hom geseën met kostelike gawes van verstand en hart". Wanneer hy oor 'n saak gepreek het, was dit "altyd weldeurdag". Hy het dan ook 'n leidende rol geneem in kerklike vergaderings en in belangrike kommissies gedien. 'n Tyd lank was hy ook lid van die Raad van die Kerke, die voorloper van die NG Kerk se Algemene Sinode in die dae toe die vier provinsiale sinodes nog afsonderlike kerke was. 

In 1948 is Naudé benoem as waarnemende actuarius. Hy is egter onverwags op 27 Augustus 1948 in die ouderdom van 75 jaar oorlede toe hy nog predikant op Graaff-Reinet was. 

Van ds. Naudé word gesê dat hy 'n "vriendelike persoonlikheid" gehad het "wat sy vroomheid weerspieël het". Hy het sy lewensarbeid met toewyding en getrouheid verrig. Sy seun Beyers was ook 'n NG predikant en 'n vooraanstaande kampvegter vir gelyke politieke regte vir alle Suid-Afrikaners en 'n dogter, Hymne Weiss, 'n skrywer en vertaler. Sy is op Goedemoed gebore.

Ds. Naudé se nasaat Milde Weiss het in 2014 'n boek, Vuurtoring, oor sy lewe die lig laat sien.

Die Laerskool Jozua Naudé in Roodepoort is na hom genoem.

## Bronne 
* Oberholster, dr. J.A.S. 1948. *Jaarboek van die Gefedereerde Nederduitse Gereformeerde Kerke, 1949*. Kaapstad: Jaarboek-kommissie van die Raad van die Kerke.

## Verwysings
Panic at the Disco

**Panic! at the Disco** (**P!ATD**) is 'n musiekgroep uit Las Vegas, Nevada. Die musiek bevat techno-invloede en teatrale elemente. In 2005 is hul debuutalbum ''A Fever You Can't Sweat Out'' vrygestel, en het dit in die Amerikaanse trefferlys Billboard 200 voorgekom omdat daar ongeveer 800&nbsp;000 CDs verkoop is.

## Groepslede 

Panic at the Disco Im Park 2016 (9 von 11).jpg|Dan Pawlovich
Panic at the Disco Im Park 2016 (6 von 11).jpg|Brendon Urie 
Panic at the Disco Im Park 2016 (5 von 11).jpg|Dallon Weekes
Panic at the Disco Im Park 2016 (8 von 11).jpg|Kenneth Harris

* Brendon Urie (voorsang/kitaar)
* Spencer Smith (tromme)
* Ryan Ross (kitaar)
* Jon Walker (baskitaar)

## Gewese lede 
* Brent Wilson (baskitaar)

## Ateljeealbums 
* A Fever You Can't Sweat Out (2005)
* Pretty. Odd. (2008)
* Vices & Virtues (2011)
* Too Weird to Live, Too Rare to Die! (2013)
* Death of a Bachelor (2016)
* Pray for the Wicked (2018)

## Enkelspelers 
|- align=center
|align=left|*I Write Sins, Not Tragedies*||2006||8-7-2006||29||4||
|- align=center
|align=left|''But It's Better If You do* ||2006||21-10-2006||32||4||
|- align=center
|align=left|*Lying Is The Most Fun A Girl Can Have Without Taking Her Clothes Off''
|}

## Eksterne skakels 
* Amptelike webwerf
Verspreiding van innovasies

Die studie van die **verspreiding van innovasie** is die studie van hoe, hoekom, en teen watter tempo nuwe idees en tegnologie deur kulture versprei. 

## Die S-Kurwe en die ingebruikneming van tegnologie 
links|320px|duimnael|Die ingebruiknemingskurwe word 'n S-kurwe as kumulatiewe ingebruikneming gebruik is.
Rogers het gemeen dat innovasies deur die samelewing versprei volgens 'n S-kurwe. Eers neem die vroeë ingebruiknemers die innovasie aan, dan volg die meerderheid totdat die innovasie algemeen in gebruik is.

Die tempo van tegnologie ingebruikneming word bepaal deur twee parameters:
* *p* is die spoed waarmee die innovasie aanvanklik in gebruik geneem word, terwyl
* *q* die spoed is waarteen latere groei plaasvind.

'n Goedkoop tegnologie mag dalk b.v. 'n hoë *p* waarde hê, wat maak dat dit vinnig in gebruik geneem word. 'n Tegnologie wat 'n netwerkeffek het mag weer 'n hoër *q* waarde hê; 'n voorbeeld van so 'n tegnologie is die faksmasjien, omdat die waarde van die besit van so 'n masjien toeneem soos wat meer mense faksmasjiene aankoop.

## Uitsonderings en kritiek 
Kritici van hierdie model hou voor dat dit 'n oorvereenvoudigde voorstelling van 'n komplekse realiteit weergee. 

Ander verskynsels van ook die tempo van die ingebruikneming van 'n innovasie affekteer -

# Verbruikers sal dikwels 'n tegnologie aanpas vir hul eie doele, sodat die innovasie van gedaante verander vanaf die vroeë ingebruiknemers teenoor die latere meerderheid van verbruikers.
#Omvergooiende tegnologieë kan radikaal die verspreidingspatrone van bestaande tegnologie verander deur 'n kompeterende S-kurwe daar te stel.
#Padafhanlikheid kan sekere tegnologieë byna onherroeplik bevestig, soos wat die geval is met die QWERTY-sleutelbord.

## Sien ook 
* Meem
* Padafhanklikheid
* TRIZ

## Verwysings 
*
*

## Eksterne skakels 
### Engelse skakels 
* 'n Historiese blik op die Tegnologie Ingebruiknemingleefsiklus 
* Die Verspreiding Simulasiespeletjie  (Dit handel oor die aanneming van 'n innovasie in opvoeding.)
* Die Potlood Metafoor van innovasie verspreiding, veral m.b.t. IT in opvoeding
* Modellering van Markaanneming in Excel met 'n vereenvoudigde S-kurwe
Salle du Jeu de paume

duimnael|regs|300px|Salle du Jeu de paume, buite aansig
[duimnael|regs|300px|Gedenkplaat van die [Eed op die Kaatsbaan bo die deur :''Dans ce Jeu de paume, le XX juin MDCCLXXXIX, les députés du peuple, repoussés du lieu ordinaire de leurs séances, jurèrent de ne point se séparer qu'ils n'eussent donné une constitution à la France. Ils ont tenu parole.'']]

Die **Salle du Jeu de paume** is 'n kaatsbaan in die rue du Jeu de paume in Versailles (Yvelines). Die saal is deur Nicolas Creté in 1686 in opdrag van Lodewyk XIV opgerig as 'n baan vir die kaatsspel, Jeu de paume, 'n voorganger van moderne tennis, wat deur die koning  en ander persoonlikhede uit die Franse hof gespeel is. Jeu de paume was op daardie stadium baie gewild en daar was tweehonderd sulke sale in Parys. Die Salle du Jeu de paume het bekendheid verwerf vir die Eed op die Kaatsbaan wat op 20 Junie 1789 deur die afgevaardigdes van die Derde Stand daar onderneem is en in 'n groot muurskildery deur Jacques-Louis David verewig is. 'n Gedenkplaat is ook bokant die deur aangebring.

Tydens die heerskappy van Juillet is die gedenkplaat herstel en Horace Vernet het toestemming verkry om sy ateljee daar in te rig na sy terugkeer uit Afrika. Met die proklamasie van die Tweede Republiek op 25 Februarie 1848 het 'n glorieryke tydperk vir die saal aangebreek. " 'n Groot banket is op 14 Maart 1848 daarin gehou. Tydens die Tweede Ryk is die Salle du Jeu de paume aan 'n amptenaar van die prefektuur verhuur wat dit as 'n dobbelhuis vir die offisier van die wag gebruik. Dit het kort daarna bankrot gespeel. Tydens die Derde Republiek is die saal aan sy lot oorgelaat voor dit in 1883 deur Jules Ferry omskep is aan 'n museum van die Franse Rewolusie. Tydens die Vyfde Republiek is dit geheel en al gerestoureer in 1988. Vandag is die saal die eiendom van die Nasionale Vergadering.

## Verwysings